 ****

**Poštovane koleginice i kolege, pozivamo vas da budete među prvim serifikovanim Shema terapeutima u Srbiji!**

Centar za shema terapiju Beograd objavljuje konkurs za **upis treće generacije edukanata iz shema terapije.**

Naša edukacija je akreditovana od strane Internacionalnog društva za shema terapiju (*International society of Schema Therapy - ISST)* i prepoznata od strane Saveza društava psihoterapeuta Srbije (SDPS).

Naš centar je do sada edukovao jednu grupu edukanata u Beogradu i jednu grupu edukanata u Atini. O tome šta su edukanti rekli o našoj edukaciji pročitajte na:

<http://schematherapybelgrade.com/sr/evaluacija/>

O korisnosti shema terapije: <http://schematherapybelgrade.com/sr/benefits-of-st/>

O koristi od edukacije: <http://schematherapybelgrade.com/sr/benefits-of-certification-in-st/>

**Kako izgleda edukacija?**

Kao i svi trening programi akreditovani od strane Internacionalnog društva za shema terapiju i naš centar organizuje 25 didaktičkih (teorijskih) i 15 „dijadičkih“ (praktičnih) sati, neophodnih za bazični (standardni) sertifikat iz shema terapije. Didaktički i praktični deo edukacije odvijaće se u tri modula (tokom tri vikenda). Pored teorijskih i praktičnih sati edukanti moraju da imaju i određeni broj sati supervizije, rada na sebi i intervizije. Neophodno je i da imaju određeni broj klijenata sa kojima su koristili shema terapiju kao i određeni broj seansi – sati rada. Na kraju treninga, svi edukanti imaju finalnu superviziju na kojoj nezavisni procenjivač (neko ko nije bio uključen u edukaciju i nije član našeg centra) ocenjuje snimak seanse.

Više o zahtevima ISST možete pronaći na sledećem linku:

<http://schematherapybelgrade.com/sr/becoming-isst-certified-schema-therapists/>

Više o našem trening programu možete pročitati na:

<http://schematherapybelgrade.com/sr/our-training/>

**Kako izgleda Modul I**

Module I sadrži 9 Didaktičkih i 5 Dijadičkih sati i pokriva sledeće teme: (1) Shema Teorija (Sheme, Koping stilovi i Modaliteti; Procena: intervjui, imaginacija i testovi; psihoedukacija i sl.); (2) Tretman i Konceptualizacija slučaja; (3) Terapijski odnos (Limitirano roditeljstvo, Empatička konfrontacija, Postavljanje granica) i (4) Terapeutove sheme i adekvatna upotreba samospoznaje.

**Ko su edukatori?**

Edukaciju vode dr Christina Vallianatou, akreditovani shema terapeut, trener i supervizor i dr Tijana Mirović, akreditovani shema terapeut, trener i supervizor. **Njihove biografije možete pročitati na:** <http://schematherapybelgrade.com/sr/about-us/>

**Koja vrsta sertifikata se dobija?**

Edukanti dobijaju sertifikat po završetku svakog od tri modula. Pošto je centar kao i edukacija koju organizuje akreditovana od strane Internacionalnog društva za shema terapiju (ISST), Centar za shema terapiju Beograd će edukantima izdati internacionalni (ISST) sertifikat o pohađanju svakog akreditovanog trening modula. Ovi sertifikati su priznati svuda u svetu i jedini su koji su validni prilikom apliciranja ISST-u za status Shema terapauta.

**Ko može da pohađa edukaciju?**

Edukaciju mogu da pohađaju kolege koje imaju završen fakultet i zakonsku mogućnost da rade u sledećim oblastima: Psihologija, Psihoterapija, Psihijatrija, Socijalni rad, Specijalna edukacija i rehabilitacija. Drugi uslov je da su završili edukaciju (ili su na kraju edukacije) iz nekog od psihoterapijskih modaliteta koji su prepoznati od strane Saveza društava psihoterapeuta Srbije.

**Jezik na kome se odvija edukacija:**

S obzirom na to da je jedan edukator i nekoliko zainteresovanih učesnika iz inostranstva, edukacija će biti na engleskom uz obezbeđen prevod i materijal na srpskom.

**Cena edukacije:**

Pošto edukanti sami biraju supervizore, kao i načine rada na sebi, cena edukacije varira u zavisnosti od toga. Svaki od tri modula koje organizuje naš centar košta 200 evra (u dinarskoj protivvrednosti). Moguće je plaćenje u dve rate.

**Kada je prvi modul, a kada ostali? Kako se i do kada prijavljuje na edukaciju?**

*Prvi modul biće organizovan u Beogradu, za vikend 4. i 5. novembra, 2017.,* *od 10-18h*. O datumima održavanja ostala dva modula dogovorićemo se nakon formiranja grupe.

Kandidati koji žele da pohađaju prvi modul, odnosno edukaciju, treba da dostave popunjen prijavni list koji je dat u prilogu i Curriculum Vitae ili biografiju. Prijavljivanje zainteresovanih se vrši putem elektronske pošte, a adresa za prijavu i eventualna pitanja je: [schematherapybelgrade@gmail.com](mailto:schematherapybelgrade@gmail.com) Poslednji rok za prijavu je 15. oktobar, 2017. Ukoliko imate dodatnih pitanja, možete kontaktirati Tijanu Mirović na 064/ 147 1008.

S poštovanjem,

Tijana Mirović, REBT, Sistemski porodični i Shema terapeut, trener i supervizor

*Psihološko savetovalište Mozaik*

*Centar za shema terapiju Beograd*

*Fakultet muzičke umetnosti u Beogradu*